stanford-oval/wikipedia huggingface dataset:
Katja Lukin
Aiheesta muualla

Kuvia tai muita tiedostoja aiheesta Katja Lukin Wikimedia Commonsissa
Katja Lukin Internet Movie Databasessa. (englanniksi)
"Katja Lukin sai Ann-Christinen studioon yli 40 vuoden tauon jälkeen", Väylän Pyörre, 22.11.2012.
Katja Lukin: Keminmaa, YouTube.
Katja Lukin: Kaipaan Yyteriin, YouTube.
Katja Lukin: Löysin viimein paikan kaivatun, YouTube.
Kauko Holma

Kauko Heikki Holma (9. elokuuta 1911 Orimattila – 18. huhtikuuta 1984 Helsinki) oli suomalainen maanviljelijä ja järjestöjohtaja, joka sai maanviljelysneuvoksen arvonimen.
Henkilöhistoria

Holman vanhemmat olivat maanviljelijä Klas Holma ja Maria Matilda Toivonen ja puolisot 1938–1964 kotitalousopettaja Maire Marjatta Pohjanlehto ja vuodesta 1965 toimistopäällikkö Sirkka Liisa Sarjamo, aiemmin Latva. Holma kävi Helsingin maanviljelyslyseon ja valmistui agronomiksi Helsingin yliopistosta vuonna 1938, maatalous- ja metsätieteiden kandidaatin tutkinnon hän suoritti seuraavana vuonna. Yliopistolla Holma toimi assistenttina kuusi vuotta, haavoituttuaan jatkosodassa vuonna 1942 hän palasi sodasta sinne, mutta toimi samalla myös ylimääräisenä esittelijänä kulkulaitosten ja yleisten töiden ministeriössä ja ministeriön maataloustoimiston päällikkönä 1943–1945.
Vanhempiensa aiemmin Tuusulassa omistaman Krapin tilan haltija Holmasta tuli vuonna 1941, mutta päätoimisesti hän kävi sitä viljelemään vasta vuonna 1945. Muun ohella häntä voidaan pitää maatilamatkailun edelläkävijänä Suomessa. Vuonna 1952 tilanpito jäi sivutoimeksi, kun Holma valittiin Suomen Ayrshire-yhdistyksen toiminnanjohtajaksi, mitä tehtävää hän hoiti aina vuoteen 1970 asti. Holman johdossa yhdistys kehittyi myös kansainvälisesti tunnetuksi karjanjalostusyhteisöksi. Kun Suomen Ayrshire-yhdistys, Suomen Karjanjalostusyhdistys ja Suomen Sianjalostusyhdistys muodostivat yhdesä Suomen Kotieläinjalostusyhdistyksen, Holmasta tuli sen nautakarjaosaston johtaja vuoteen 1976 asti, jolloin hän jäi eläkkeelle. Hänellä oli useita alansa luottamustehtäviä ja hän toimi Tuusulassa sekä kunnanhallituksen että kunnanvaltuuston puheenjohtajana. Holma oli myös päätoimittaja Suomen Ayrshirekarja -lehdessä 1952–1970 ja vastaava toimittaja Nautakarja-lehdessä 1971–1976. Maanviljelysneuvoksen arvonimen hän sai vuonna 1966.
Julkaisuja

Ohjeita puinnin suorittajille, 1944
Maaltapako, maataloustyön tuottavuus ja asutuskysymys, 1945
Tuusula kulttuuriseutuna, 1978
Tuusulan taipale itsenäisyyden aikana, 1979
Osuuskauppa Ahomaa 30 v. 1949–1979, 1979
Suomen ayrshirejalostuksen historia 1951-1981, 1982
Kenttäsaha

Kenttäsaha
Kenttäsaha on siirrettävä saha, jolla sahataan tukeista sahatavaraa.
Kenttäsahoja on useita erityyppisiä. Suomessa yleisin tyyppi on traktorikäyttöinen kenttäsirkkeli. Kenttäsirkkeleillä tyypillisesti voidaan sahata maksimissaan jotain puolen ja metrin väliltä olevia tukkeja. Näitä suurempiin tukkeihin käytetään isoja vannesahoja. Tyypillisesti sirkkelillä saadaan suurempi tuotos mutta vannesahalla ohuemman terän myötä suurempi saanto.
Traktorikenttäsirkkeli on kenttäsaha, jota kuljetetaan ja käytetään traktorilla. Sahana on suuri yksiteräinen pystyssä oleva sirkkeli, jota käytetään traktorin voimanulosotolla. Terä pysyy paikoillaan ja puuta siirretään liikkuvalla sahauspöydällä. Nykyaikaista hyvin varustettua sahaa voi operoida jopa yksin, mutta perusmallisen sahan käyttäjä tarvitsee avukseen vähintään yhden henkilön, joka auttaa tukkien siirtelyssä ja sahauspöydälle asettamisessa. Myös valmiin sahatavaran nosteluun pois pöydältä on hyvä olla avustajia.
Kenttäsirkkeli on kenttäsahoista tuotokseltaan tehokkain.
Kenttävannesaha on tukkien sahaukseen tarkoitettu vannesaha. Siinä tyypillisesti puu pysyy paikoillaan ja vannesahaa liikutetaan puun yläpuolella olevassa kelkassa.
Kenttäsahaksi voidaan kutsua myös teräsrunkoiseen ohjauspöytään kiinnitettyä ketjusahaa, vaikkapa tavallista moottorisahaa.
Myös moniteräisiä kenttäsirkkeleitä on olemassa. Esimerkiksi Ecosågenin konstruktiossa halkaisusahaus hoidetaan kahdella pienemmällä vaakatasossa olevalla sirkkelillä. Sahassa on lisäksi kaksi pystyssä olevaa kanttausterää, joten sahalla voidaan halkaista ja kantata yhdellä sahausliikkeellä.
Karjalaisen I hallitus

Karjalaisen I hallitus oli Suomen tasavallan 47. hallitus, jonka muodostivat   aluksi Maalaisliitto, TPSL, RKP, Kokoomus ja Suomen Kansanpuolue. TPSL jätti hallituksen lokakuussa 1963. Hallitus toimi 615 päivän ajan 13. huhtikuuta 1962 – 18. joulukuuta 1963.
Hallituksen muodostaminen

Helmikuussa 1962 pidettyjen eduskuntavaalien selkeästä tuloksesta huolimatta hallitusneuvottelut olivat työläät ja hallituspula kestikin lähes kaksi ja puoli kuukautta. Hallitusratkaisu ei lopulta ollutkaan vaalituloksen mukainen. Presidentti Urho Kekkonen nöyryytti Maalaisliiton puoluejohtoa valitsemalla pääministeriksi luottomiehensä, edeltäneen Miettusen hallituksen ulkoministerin, Ahti Karjalaisen, joka ei kuulunut puolueen johtoelimiin eikä vielä tuolloin eduskuntaankaan. Suomen Ammattiliittojen Keskusjärjestö (SAK), jota hallituksessa edustivat TPSL:n ministerit, ei suostunut yhteistyöhön, ellei mukana olisi ollut myös työnantajapuolen edustusta. Näin Kokoomus joutui Kekkosen painostuksesta tyytymään siihen, että puolueen ministeriryhmään kuului myös yksi eduskuntaryhmän ulkopuolinen ministeri, valtiovarainministeri Osmo P. Karttunen. Oikeusministeriksi tuli RKP:n Johan Otto Söderhjelm, joka oli toiminut kyseisessä tehtävässä ensimmäisen kerran Rytin hallituksessa talvisodan aikana. Eduskunnan jo jättänyt kunnallisneuvos Kyllikki Pohjala valittiin toiseksi sosiaaliministeriksi.
Ahti Karjalainen valittiin pääministeriksi Suomen siihen saakka nuorimpana, vain 39-vuotiaana. Hänet ohitti niin ikään keskustalainen, 36-vuotiaana pääministeriksi noussut Esko Aho vuonna 1991.
Hallituksen toiminta

Karjalaisen hallituksen keskeisiin saavutuksiin kuului sairausvakuutuslaki, joka toteutettiin sosiaaliministeri Kyllikki Pohjalan johdolla hänen oman puolueensa kokoomuksen vastustuksesta huolimatta. Maatalousministeri Johannes Virolainen puolestaan ajoi läpi maataloustulolain uudistuksen. Karjalaisen oma keskeinen talouspoliittinen tavoite ja aikaansaannos oli kehitysaluepolitiikan alullepano, ja hallitus asettikin edellisen pääministerin Martti Miettusen johtaman komitean valmistelemaan kehitysaluelakeja.
Helmikuun 1963 lopulla Karjalainen teki ensimmäisenä Suomen pääministerinä virallisen vierailun Neuvostoliittoon. Hän sai Moskovassa valtionpäämiehen vastaanoton, mitä osoitti se, että hän tapasi puoluejohtaja Nikita Hruštšovin kaikkiaan viidesti. Syyskuussa 1963 Karjalainen puolestaan isännöi Yhdysvaltain varapresidentti Lyndon B. Johnsonin vierailua Suomessa.
Ottamalla SAK:ta edustaneet kolme ministeriä hallitukseensa Karjalainen oli pyrkinyt taittamaan kärjen oppositioon jääneiden vasemmistopuolueiden arvostelulta. Näin ei kuitenkaan käynyt, vaan skogilaiset ammattiministerit päin vastoin jyrkensivät entisestään SDP:n ja SKDL:n asennetta hallitusta kohtaan. Paine kävi SAK:n ministereille lopulta kestämättömäksi, ja lokakuussa 1963 he lähtivät hallituksesta talouspoliittisten erimielisyyksien vuoksi. Tässä vaiheessa muidenkaan hallituspuolueiden keskinäinen yhteistyö ei enää sujunut, ja joulukuussa 1963 Karjalainen esitti hallituksensa eronpyynnön. Karjalaisen hallitus ehti kuitenkin nousta hallitusten ikätilaston kärkipäähän.
Sisäministeri Eeli Erkkilä erosi hallituksesta sairauden vuoksi helmikuussa 1963 ja kuoli pari kuukautta myöhemmin. Uudeksi sisäministeriksi nimitettiin kansanedustaja Niilo Ryhtä.
Valtiovarainministeri Osmo P. Karttunen erosi hallituksesta eduskunnan hyväksyttyä hänen voimakkaasti ajamansa uuden liikevaihtoverolain joulukuussa 1963. Eräs poliittinen havainnoitsija kommentoi Karttusen eroa todeten, että Palloliiton puheenjohtaja poistui kentältä ennen loppuvihellystä. Karttusen seuraajaksi määrättiin toisena valtiovarainministerinä toiminut Mauno Jussila.
Kokoonpano

| Salkku | Ministeri | Ministeri | Aloitti tehtävässä | Lopetti tehtävässä | Puolue |
| --- | --- | --- | --- | --- | --- |
| Pääministeri |   | Ahti Karjalainen | 13.4.1962 | 18.12.1963 | Maalaisliitto |
| Maatalousministeri, pääministerin sijainen |   | Johannes Virolainen | 13.4.1962 | 18.12.1963 | Maalaisliitto |
| Ministeri maatalousministeriössä |   | Verner Korsbäck | 13.4.1962 | 18.12.1963 | Ruotsalainen kansanpuolue |
| Ulkoasiainministeri |   | Veli Merikoski | 13.4.1962 | 18.12.1963 | KP |
| Ministeri valtioneuvoston kansliassa, ministeri ulkoasiainministeriössä |   | Olavi J. Mattila | 1.11.1963 | 18.12.1963 | Ammattiministeri |
| Oikeusministeri |   | J. O. Söderhjelm | 13.4.1962 | 18.12.1963 | Ruotsalainen kansanpuolue |
| Sisäasiainministeri |   | Eeli Erkkilä | 13.4.1962 | 8.2.1963 | Maalaisliitto |
| Sisäasiainministeri |   | Niilo Ryhtä | 8.2.1963 | 18.12.1963 | Maalaisliitto |
| Puolustusministeri |   | Arvo Pentti | 13.4.1962 | 18.12.1963 | Maalaisliitto |
| Valtiovarainministeri |   | Osmo P. Karttunen | 13.4.1962 | 13.12.1963 | Kokoomus |
| Valtiovarainministeri |   | Mauno Jussila | 13.12.1963 | 18.12.1963 | Maalaisliitto |
| Ministeri valtiovarainministeriössä |   | Onni Koski | 13.4.1962 | 18.10.1963 | TPSL |
| Ministeri valtiovarainministeriössä |   | J. O. Söderhjelm | 21.9.1962 | 1.11.1963 | Ruotsalainen kansanpuolue |
| Ministeri valtiovarainministeriössä |   | Mauno Jussila | 1.11.1963 | 13.12.1963 | Maalaisliitto |
| Opetusministeri |   | Armi Hosia | 13.4.1962 | 18.12.1963 | KP |
| Kulkulaitosten ja yleisten töiden ministeri |   | Veikko Savela | 13.4.1962 | 18.12.1963 | Maalaisliitto |
| Ministeri kulkulaitosten ja yleisten töiden ministeriössä |   | Onni Närvänen | 13.4.1962 | 18.10.1963 | TPSL |
| Ministeri kulkulaitosten ja yleisten töiden ministeriössä |   | Olavi Lahtela | 1.11.1963 | 18.12.1963 | Maalaisliitto |
| Kauppa- ja teollisuusministeri |   | Toivo Wiherheimo | 13.4.1962 | 18.12.1963 | Kokoomus |
| Sosiaaliministeri |   | Olavi Saarinen | 13.4.1962 | 18.10.1963 | TPSL |
| Sosiaaliministeri |   | Kyllikki Pohjala | 18.10.1963 | 18.12.1963 | Kokoomus |
| Ministeri sosiaaliministeriössä |   | Kyllikki Pohjala | 13.4.1962 | 18.10.1963 | Kokoomus |
Karl Jakob Grönberg

Karl (Carl) Jakob Grönberg (30. heinäkuuta 1809 Vaasa – 20. toukokuuta 1876 Kotka) oli suomalainen kauppias, tehtailija ja valtiopäivämies.
Grönbergin vanhemmat olivat kauppaneuvos Johan Grönberg ja Katarina Elisabet Bulér ja puolisot vuodesta 1831 Sofia Beata Wasastjerna (k. 1847) ja vuodesta 1859 Gustava Hedman (k. 1915). Grönberg tuli ylioppilaaksi 1826 ja  oli Lyypekissä kauppa-akatemian oppilas 1827. Liverpoolin kauppakonttorin palveluksessa hän oli 1829 ja kauppias Vaasassa 1830. Grönberg harjoitti myös laivanvarustusta. Hän siirtyi Kaskisiin 1838 ja perusti sinne tupakkatehtaan 1857, samoin kuin lähistölle fajanssi- ja kaakelitehtaan. Kotkaan Grönberg muutti 1864 ja harjoitti sielläkin kauppaa.  Hän oli porvarissäädyssä Kaskisten edustaja  valtiopäiville 1863–1864, joilla hän oli säädyn yksityisen valitusvaliokunnan jäsen ja lakivaliokunnan varajäsen.
Kanai

| Kanai> Κάναι.Sijainti |
| --- | --- |
 Kanai
Koordinaatit:  39°2′19″N, 26°48′53″E
Valtio:  Turkki
Paikkakunta:  Bademli, Dikili, İzmir
Historia
Tyyppi:  kaupunki
Kulttuuri:  antiikki
Alue:  Arginusai, Aiolis
Infobox OKVirheellinen NIMI-arvo: 
Kanai (m.kreik. Κάναι, myös Kane, lat. Canae) oli antiikin aikainen kaupunki Aioliissa Arginusain saariin kuuluneella Argennusan saarella. Se sijaitsi nykyisen Turkin rannikolla lähellä nykyistä Bademlin kylää. Kanain lähistöllä käytiin vuonna 406 eaa. Arginusain taistelu.
Maantiede

Kanai oli rakennettu Argennusan saarelle lähelle kallioniemeä, josta on käytetty nimiä Kanevuori (Κάνη, Kanē), Aiga (Αἰγᾶ) ja Argennon (Ἄργεννον). Nimi Kanai tarkoittaa ”Kanaivuoren (kaupunki)”. Argennusa oli yksi Arginusain saarista nykyisin nimillä Garip ja Kalem tunnettujen pienempien saarten ohella. Saarten sekä läheisen mantereen puolen muodostamaa aluetta kutsuttiin nimellä Kanaia. Argennusa on nykyisin yhteydessä mantereeseen ja osa Dikilin niemimaaksi kutsuttua niemeä, joka sijaitsee vastapäätä Lesboksen saarta.
Historia

Kanain mainitsevat antiikin kirjailijat Herodotos, Strabon, Plinius, Livius, Ptolemaios, Sapfo, Thukydides ja Mela. Ensimmäisellä vuosisadalla eläneen kreikkalaisen maantieteilijä Strabonin mukaan Kanain perustivat itäisestä Manner-Kreikasta tulleet lokrislaiset. Kaupunki oli pieni, mutta sijaitsi merkittävällä kauppareitillä.
400-luvulla eaa. eläneen historioitsija Herodotoksen mukaan Kserkseen persialainen armeija kulki persialaissotien aikaan vuonna 480 eaa. alueen kautta matkalla Sardeesta Kreikkaan ja Thermopylain taisteluun. Peloponnesolaissodan aikaan vuonna 406 eaa. kahdeksan strategoksen komentama Ateenan laivasto yllättäen voitti Kallikratidaan komennossa olleen Spartan laivaston Arginusain taistelussa.
Rooman-Syyrian sodan aikana, jossa olivat vastakkain Rooman tasavalta ja Antiokhos III Suuri vuosina 192–188 eaa., Rooman laivasto talvehti Kanaissa matkalla Khiokseen. Livius kirjoittaa, että ”laivat kiskottiin rannalle ja ne ympäröitiin taisteluhaudalla ja suojavallilla”. Plinius vanhemman aikana ensimmäisellä vuosisadalla jaa. kaupunki oli raunioina.
Arkeologia ja löydökset

Saarta, jolla kaupunki sijaitsi, etsittiin pitkään, sillä se vaikutti kadonneen. Lopulta arkeologit havaitsivat, että saari oli kytkeytynyt niemeksi mannermaahan saaren ja mantereen välisen kapean salmen täytyttyä maalla keskiajan aikana. Samalla oletettiin kaupungin paikan löytyneen. Tieto julkaistiin marraskuussa 2015. Paikalta on tunnistettu muun muassa hellenistisellä kaudella käytössä olleen sataman jäänteet, mikä vahvistaa oletuksen kaupungin sijainnista paikalla.
Kathleen Beller

| Kathleen Beller |
| --- | --- |
 Kathleen Beller vuonna 1982.
Henkilötiedot
Syntynyt: 19. helmikuuta 1956 (ikä 68)  Westchester, New York
Ammatti:  näyttelijä
Puoliso:  Thomas Dolby (1988–)
Näyttelijä
Merkittävät roolit:  Buffy Koenig Promises in the Dark Kirby Anders Dynastia
Aiheesta muualla
IMDb 
Elonet
Kathleen Beller (s. 19. helmikuuta 1956 Westchester, New York) on yhdysvaltalainen näyttelijä.
Beller esiintyi lapsena mainoksissa ja teki ensimmäisen varsinaisen televisioroolinsa 1970-luvun alussa saippuasarjassa Search for Tomorrow. Muutettuaan Los Angelesiin  Beller sai pienen osan elokuvasta Kummisetä, osa II (1974). Myöhemmin hän näytteli muun muassa draamaelokuvassa Promises in the Dark (1979), josta hän oli ehdolla Golden Globe -palkinnon saajaksi.
Näkyvimmän roolinsa Beller teki vuosina 1982–1984 televisiosarjassa Dynastia, jossa hän esitti Kirby Andersia. Hän palasi näyttelemään hahmoa minisarjassa Dynastia – viimeinen luku (1991).
Yksityiselämä

Beller avioitui vuonna 1988 muusikko Thomas Dolbyn kanssa. Heillä on kolme lasta.
Aiheesta muualla

Kathleen Beller Internet Movie Databasessa. (englanniksi)
Kathleen Beller Elonetissä.
Karl Jakob Hammar

Karl Jakob Hammar (9. lokakuuta 1845 Turku – 10. marraskuuta 1892 Helsinki) oli suomalainen juristi, asianajaja ja Tammisaaren pormestari.
Hammarin vanhemmat olivat postimestari Reinhold Wilhelm Hammar ja Maria Antoinette Bonsdorff. Hän pääsi ylioppilaaksi Turun kymnaasista 1864 ja suoritti Helsingin yliopistossa tuomarintutkinnon vuonna 1868.
Hammar oli Tammisaaren pormestarina 1873–1890. Tämän jälkeen hän toimi asianajajana Helsingissä.
Hammar oli naimisissa vuodesta 1873 Sigrid Adolfina Wadmanin kanssa.
Keerygma

Keerygma (kreik., κήρυγμα, kérugma) tarkoittaa kristillistä sanomaa, evankeliumin julistusta. Sana esiintyy Uuden testamentin kreikankielisessä alkutekstissä muun muassa jakeissa Luuk. 4:18–19, Room. 10:14 ja Matt. 3:1, ja on suomennettu sanalla saarna, saarnata tai julistaa.
Traditiohistoriallisessa tutkimuksessa sillä tarkoitetaan, että evankeliumit eivät ole Jeesuksen elämäkerta vaan seurakunnan uskon todistus, keerygma. Tämä perusteella Rudolf Bultmann totesi, että kristinuskon ytimenä on apostolien julistus, joka on historiallinen tosiasia, mutta jota ei voi historiallisesti tutkia.
Kaupunkilehti Tori

| Tori - Tampereen kaupunkilehti |
| --- | --- |

Lehtityyppi:  ilmaisjakelu- ja paikallislehti / kaupunkilehti
Julkaisija:  Kustannus Oy Otsikko (Alma Media)
ISSN:  ISSN 1796-1610
Levikki:  120 000 (2012)
Perustettu:  2006
Päätoimittaja:  Sasu Karjalainen
Sitoutuneisuus:  sitoutumaton
Kotikunta:  Tampere
Kotimaa:  Suomi
Sivukoko:  tabloid
Ilmestymistiheys:  joka keskiviikko
Aiheesta muualla
Kotisivu
Kaupunkilehti Tori oli helmikuusta 2006 heinäkuuhun 2012 ilmestynyt Tampereen seudun kaupunkilehti. Lehden julkaisija oli Kustannus Oy Otsikko, joka on Kustannus Oy Aamulehden tytäryhtiö.
Tori jaettiin lähes jokaiseen talouteen Tampereella, Kangasalla, Lempäälässä, Nokialla, Pirkkalassa sekä Ylöjärvellä.  Lehteä jakoi Tampereen Ykkösjakelu keskiviikkoisin Tamperelaisen välissä. Kaupunkilehti Torin toimitus sijaitsi erillään Aamulehdestä, Kauppahallin virastotalon toisessa kerroksessa Hämeenkadulla.
Lehdessä oli normaalisti noin 20 sivua ja se sisälsi paljon paikallisia mainoksia. Ensimmäisellä sivulla oli lähes poikkeuksetta yleisönosastokirjoituksia ja kolumni. Vakiona lehden numeroissa oli ylikonstaapeli Esa Vuorisen Lain koura -artikkeli, gallup, menovinkkejä, paikallista asiaa, Kuminaama sekä tehtäviä ja sarjakuvia. Bonuksena lehden alussa oli myös Forecan säätiedote neljälle seuraavalle päivälle.
Aiheesta muualla

Näköislehti (Arkistoitu – Internet Archive) Kaupunkilehti Torin koko sisältö on luettavissa pdf-näköislehtenä
Kaupunkilehti Tori (Arkistoitu – Internet Archive)
Aamulehti
Alma Media
Kees Kist

| 0 | 1 | 2 |
| --- | --- | --- |

Henkilötiedot
Koko nimi: Kees Kist
Syntymäaika: 7. elokuuta 1952 (ikä 72)
Syntymäpaikka: Steenwijk, Alankomaat
Kees Kist (s. 7. elokuuta 1952 Steenwijk, Overijssel, Alankomaat) on alankomaalainen jalkapalloilija, joka oli pelipaikaltaan hyökkääjä.
Kist edusti Alankomaiden maajoukkuetta 21 ottelussa vuosina 1975–1980 ja teki niissä neljä maalia, joista kaksi Euroopan-mestaruuskilpailuissa 1980. Seurajoukkuetasolla Kist edusti Heerenveeniä 1970–1972, AZ Alkmaaria 1972–1982, Ranskassa Paris Saint-Germainia 1982–1983 ja FC Mulhousea 1983–1984 sekä jälleen kotimaassaan AZ Alkmaaria 1984–1986. Viimeiseksi kaudekseen hän palasi Heerenveeniin. Hän voitti Alankomaiden-mestaruuden Alkmaarin joukkueessa vuonna 1981. Hän teki AZ:ssa 441 ottelussaan 259 maalia, joista 212 maalia pääsarjatasolla, mikä nosti hänet kaikkien aikojen neljänneksi Eredivisien maalintekijätilastossa Willy van der Kuijlenin, Ruud Geelsin ja Johan Cruijffin jälkeen. Hänestä tuli vuonna 1979 ensimmäinen Euroopan Kultaisen kengän voittanut hollantilaisjalkapalloilija, kun hän teki 34 maalia kaudella 1978–1979 AZ:lle.
Kenian puolustusvoimat

| Kenian puolustusvoimat |
| --- | --- |
 Tunnus

Toiminnassa:  1963–
Valtio:  Kenia
Puolustushaarat:   Kenian maavoimat  Kenian ilmavoimat  Kenian merivoimat
Rooli:  asevoimat
Kenian puolustusvoimat vastaa Kenian puolustuksesta. Puolustusvoimiin kuuluu maa-, ilma- ja merivoimat. Puolustusvoimien ylipäällikkö on Kenian presidentti Uhuru Kenyatta.
Aiheesta muualla

Kuvia tai muita tiedostoja aiheesta Kenian puolustusvoimat Wikimedia Commonsissa
Karl Jacobs

| Karl Jacobs |
| --- | --- |
 Karl Jacobs vuonna 2023.
Henkilötiedot
Syntymäaika:  19. heinäkuuta 1998 (ikä 26)
Kansalaisuus:  Yhdysvallat
Ammatti:  Tubettaja
Youtube-tiedot
Kanavan nimi:  Karl
Aktiivisena:  2020–
Tilaajamäärä:  4.05 miljoonaa
Katselukerrat:  160 miljoonaa
Karl
Karl Thomas Jacobs (s. 19. heinäkuuta 1998), joka käytti aiemmin internetissä nimellä GamerBoyKarl, on yhdysvaltalainen Twitch- striimaaja ja tubettaja. Hän nousi julkisuuteen suurilta osin, koska hän esiintyi MrBeastin videoissa. Myöhemmin hän on tehnyt omia videoitaan, pääasiassa Minecraft-sisältöä. Jacobs on Dream SMP:ssä sijoittuvan Tales from the SMP:n antologiasarjan luoja, joka mukautetaan Dark Horse Comicsin julkaisemaan sarjakuvasarjaan. Hän on myös Banter-podcastin isännöitsijä kahden muun tubettajan Sapnapin ja GeorgeNotFoundin kanssa.[lähde? ]
Khoren I

Khoren I Muratbekian (8. joulukuuta 1873 - 10. huhtikuuta 1938) toimi Armenian katolikoksena vuosina 1932–1938. Hän oli kotoisin Tiflisistä ja oli hyvin kansallismielinen. Venäjän keisarikunnan aikaan hänet oli karkotettu Arkangeliin hänen vastustettuaan kirkon omaisuuden takavarikointia. Hänen palattuaan kansa valitsi hänet vuonna 1910 Jerevanin vikaariksi ja samana vuonna hänet vihittiin myös piispaksi. Katolikoksena ollessaan hän järjesti esimerkiksi armeniankielisen raamatunkäännöksen 1500-vuotisjuhlan. Hänen pyrkimyksensä kirkon uudistamiseksi kuitenkin epäonnistuivat, sillä Stalinin järjestämät puhdistukset hävittivät parhaat johtajat kirkosta, kuten myös älymystöstä ja armeijasta.
Khoren itse ei suostunut alistumaan, mistä aiheutui luultavasti se, että hänet kuristettiin 10. huhtikuuta 1938. Hänet haudattiin kaikessa hiljaisuudessa merkitsemättömään hautapaikkaan. Hautapaikka kuitenkin muistettiin, ja vuonna 1996 ruumiin jäännökset kaivettiin ylös ja haudattiin muitten katolikosten joukkoon. Khorenia seurasi katolikoksena Gevorg VI, vaikkakin aluksi vain arkkipiispana.
Karoliina Autio

Karoliina Autio (s. 7. maaliskuuta 2000) on suomalainen jalkapalloilija, pelipaikaltaan hyökkääjä. Hän on edustanut PK-35 Vantaata kaudella 2019 Ykkösessä ja kaudesta 2020 alkaen Kansallisessa liigassa. Hän pelasi ensimmäisellä liigakaudellaan yhdeksän ottelua. Toisella kaudellaan hän pelasi 19 liigaottelua ja teki ensimmäisen liigamaalinsa huhtikuussa kauden ensimmäisessä ottelussa Åland Unitedia vastaan sekä toisen toukokuussa kauden seitsemännessä ottelussa Tampereen Ilvestä vastaan.
Khorasan-ryhmä

| Khorasan-ryhmä |
| --- | --- |
 Al-Qaidan lippu.
Tyyppi:  terroristijärjestö
Toiminta-alue:   Syyria
Jäsenet:  noin 50
Johtaja:  Muhsin al-Fadhli
Infobox OKNimi-testi OK: 
Khorasan-ryhmä on Yhdysvaltain puolustusministeriön mukaan Syyriassa toimiva Al-Qaida-ryhmittymä. Yhdysvaltojen mukaan ryhmä suunnitteli terrori-iskujen toteuttamista Yhdysvaltoja vastaan.
Khorasan-ryhmästä oli vain vähän julkista tietoa ennen kuin Yhdysvallat teki sen tukikohtia vastaan ilmaiskuja syyskuussa 2014. Yhdysvaltojen mukaan iskut kohdistettiin ryhmän pommintekolaitoksia, koulutusleirejä ja muita rakennuksia vastaan. Ryhmään uskotaan kuuluvan noin 50 jäsentä, joita on tullut Afganistanista ja Pakistanista, eli alueelta, jonka jihadistit tuntevat nimellä Khorasan. Nimitys khorasan-ryhmä on kuitenkin peräisin ilmeisesti amerikkalaisista lähteistä. Ryhmässä on jäseniä myös Pohjois-Afrikasta ja Tšetšeniasta. Yhdysvaltojen mukaan ryhmän lähetti Syyriaan Al-Qaida-johtaja Ayman al-Zawahiri ja he saivat tiloja ja maata Syyriassa toimivalta Al-Nusran rintamalta. Ryhmän johtajana on väitetty toimivan Muhsin al-Fadhli. Jotkut tutkijat ovat kuitenkin pitäneet häntä ennemminkin saarnamiehenä kuin johtajana.
Yhdysvaltojen tiedusteluraporttien mukaan ryhmä valmisteli pommi-iskuja ja kokeili eri tapoja tuoda pommeja lentokenttien turvatarkastusten läpi. Ryhmää on Yhdysvaltojen mukaan auttanut sauditaustainen pommintekijä Ibrahim al-Asiri, joka suunnitteli Umar Farouk Abdulmutallabin alusvaatteissaan Northwest Airlinesin lento 253:lle kuljettaman pommin, jonka räjäyttäminen kuitenkin epäonnistui. Yhdysvaltojen tekemien ilmaiskujen aikoihin ryhmän uskottiin olevan pommi-iskun valmistelujen loppuvaiheilla. Heinäkuussa 2015 Yhdysvallat ilmoitti surmanneensa al-Fadhlin ilmaiskussa, joka tehtiin Sarmadan kaupungissa Syyriassa lähellä Turkin rajaa. Al-Fadhlin on sosiaalisessa mediassa uutisoitu kuolleen myös jo aiemmin tehdyissä ilmaiskuissa.
Al-Nusran rintaman johtaja Abu Mohammed al-Julani kiisti Khorasan-ryhmän olemassaolon Al Jazeeralle antamassaan haastattelussa toukokuussa 2015.